Жиндир мунагьал чураяв

Г1АБДУЛМАНАФ НУРМУХ1АМАДОВАСДЕ.

ИННА ЛИЛЛАГЬИ ВА ИННА ИЛАЙГЬИ РАЖИГ1УН.

Лъабабилеб июль хирияб рузман,

Раг1араб гьаб харбил кьог1лъиго кинаб,

Г1абдулманапие къадар щванилан,

Къваридаб ругьел щиб Дагъистаналъе.

Реххаралъув къалев маххг1арцул гулла,

Боржизе к1оларо мун накълулъанин,

Къараб зар бергьарав, бачун квер т1ок1ав,

Бак1лъана дур ками нахъе таразе.

Дуниял мук1урал гьал чемпионаз,

Чвахун т1уна маг1у квер хьваг1ун тедал,

Кибго ц1ар раг1арав дур Х1абибица

Х1ал вацазгун бикьун, борхила гьеб гьир.

Мун хабалъ лъолелъул г1олохъабаца,

Маг1у чвахулаго хъвана дуде ракь,

Хъергъу къанабазукь т1упуларилан,

Т1ад гьаваялдасан ана ц1ар боржун.

Дуе нух бит1изе дунялалъулго,

Дингун иман бугел эхетун ч1ана,

Хвезе рес гьеч1илан Нурмух1амадов,

Интернет ц1ун цере суратал лъуна.

Мун лъалелщинаца ч1ух1ун рехсолеб,

Бах1арчияб дур ц1ар хут1ила нижей,

Хвезе рижун рук1ин загьир гьабулел,

Васиятазул ирс ц1унила васаз.

Меседил зани ч1вай ц1удул къаданиб,

Ц1ар Дагъистаналъул борхатго ккурав,

Ц1адаса Расулил гьалмагълъун гьаве,

Гиннесил т1ехьалда рекордал лъурав.

Как-диналъул фарзал щулаго ккурав,

Щун ватаги аск1ов Аварагасда,

Хадур г1олезеги гьуин гьабурав,

Гьавейги Аллагьас алжан кьун к1одо.

К1иябго рукъалъул лъик1лъаби ккурав,

Лъик1ал щиназулъе щвайги баркатгун,

Бесдалал, язихъал , кумек гьабурал,

Кирилъун ратаги доб мах1шаралда.

Мунагьал чурайги я Аллагь🤲.

Т.Х.